DIE SON SKYN deur Toom | Bydraes | Woes - Kreatiewe platform vir Afrikaans
Titel: DIE SON SKYN
Voortsetting van TUINSOMMER, VER, VER VAN HIER
(As Gorrel 100 kere gelees)
Die son skyn heerlik vir die eerste keer in 'n halwe week. Ek loop oor die week-mark tussen die stande, en die mense om my is almal somerlik aangetrek: Oop hemde en bloese, kort broeke en rokkies, sandale en slappies. (Ja, ja, dog, dog: Die mans mét sokkies aan!) Die blomme straal byna verblendend, so dat die skaduwees minder voorkom.
Wat moet ek haal? Brood. Brood van die bakker. Drie jare gelede het ek sy Mischbrot wat "Champion" genoem word, ontdek, en sedertdien koop ek elke week een. Heerlik. Groentes van die bio-stand, eie produksie.
– Twaalf, drie en tagtig, bitte.
– Geskenkt is dit. Dis 'n geskenk! [Ek't geweet, hy gaan dit sê!]
Dan buffelskaas, nie net mozzarella nie, maar hardkaas en camembert of brie met verskillende kruie in, verskillende smake. Hmmm.
Olywe by die Iraner uit Afghanistan, of is hy Paschtune uit Usbekistan? Gewoonlik probeer ons mekaar met staaltjies en verhaaltjies oor die vér veraf son te troos en op te warm, wanneer die newel ons lense alteseer versluier. Maar vandag is dit nie nodig nie, en ons kan mekaar weer in die oë kyk en glimlag. Artischocke in aspiek, eiervrug, en ag ja so twee-honderd gram droë tamaties in olie.
-- Nog 'n wens?
-- Laaste een twee minute gelde verkoop; as ek op ander markte is, en ek vra "nog 'n wens?", moet ek daaraan dink, en ek vertel van my vriend wat altyd 'n Mercedes wil hê! (Moenie vergeet om my winterjas by die kleremaker te gaan haal nie. Is hý nie die Usbeke uit Pakistan nie? Kan mos nie elke week vra nie.)
Bratwurst van die Bratwursfrau.
-- Mooi naweek, hoor.
Wat nog? Psjj, dis warm. Ek kry nie my arm hoog om die sweet uit my voorkop te veeg nie. Koffie. Ja, koffie by die Marktkaffee. 'n Cappucino onder die sonskerm.
-- Na, Siglinde, Gerhardt! Julle op die mark?
-- Ja, seker! Elke week! Maar hoe lyk jý! Hoe lýk jy? Met reënjas en sambreel en als!
-- Tja, wee'jy, toe ek vanmôre opstaan, was dit koud en het by ons gereën en ek het my winteronderklere weer aangetrek, en nou skyn die son. Drie cappucini asseblief.